News Update: จีนขึ้นแท่นผู้ผลิตรถยนต์ไฟฟ้าเบอร์ 1 ของโลก เมื่อ BYD ยอดขายแซงหน้า Tesla ครึ่งปีแรกยอดขายโต 300% - FINNOMENA
สำนักข่าว Financial Times รายงานว่า ยอดขายรถยนต์ไฟฟ้าครึ่งปีแรกของ BYD แซงหน้า Tesla ผู้ผลิตรถยนต์ไฟฟ้าเบอร์ 1 ของโลกเรียบร้อยแล้ว ส่งสัญญาณว่าจีนกำลังเข้ามาครองส่วนแบ่งในธุรกิจนี้มากขึ้น
7 ก.ค. 2565

สำนักข่าว Financial Times รายงานว่า ยอดขายรถยนต์ไฟฟ้าครึ่งปีแรกของ BYD แซงหน้า Tesla ผู้ผลิตรถยนต์ไฟฟ้าเบอร์ 1 ของโลกเรียบร้อยแล้ว ส่งสัญญาณว่าจีนกำลังเข้ามาครองส่วนแบ่งในธุรกิจนี้มากขึ้น
โดย BYD บริษัทรถยนต์ที่ปู่บัฟเฟต์กำลังลงทุนอยู่ได้รายงานยอดขายรถยนต์ไฟฟ้าในช่วง 6 เดือนแรกของปีที่นับรวมทั้งประเภท PHEV และ BEV อยู่ที่ 641,000 คัน ซึ่งเพิ่มขึ้นกว่า 300% จากปีที่แล้ว
ขณะที่ ยอดขายรถยนต์ไฟฟ้าในช่วงเวลาเดียวกันของ Tesla อยู่ที่ 564,000 คัน ซึ่งทั้งหมดเป็นรถยนต์ไฟฟ้าแบบ BEV
โดย Tesla กำลังเผชิญกับช่วงเวลาที่ยากลำบากในไตรมาสที่ 2 จากปัญหาซัพพลายเชนและการขายที่หยุดชะงักลงในจีนจากการล็อกดาวน์
* PHEV (Plug-in Hybrid Electric Vehicle) คือ รถยนต์ไฟฟ้าปลั๊กอินไฮบริด จะมีทั้งเครื่องยนต์สันดาป มอเตอร์ไฟฟ้า และแบตเตอรี่ที่สามารถบรรจุไฟฟ้าจากภายนอกมาเก็บที่แบตเตอรี่ได้
ขณะที่ BEV (Battery Electric Vehicle) คือรถยนต์ไฟฟ้าแบตเตอรี่มีมอเตอร์ไฟฟ้าขับเคลื่อนเพียงอย่างเดียว
อย่างไรก็ตาม มีผู้ตั้งข้อสังเกตว่า BYD อาจยังไม่ใช่เบอร์ 1 ของผู้ผลิตรถยนต์ไฟฟ้าโลก เนื่องจากยอดขายทั้งหมดของ BYD มีรถยนต์ไฟฟ้าประเภท BEV หรือแบบใช้ไฟฟ้า 100% เพียงแค่ 323,519 คัน ซึ่งยังคงตามหลัง Tesla โดยยอดผลิตรถยนต์ส่วนใหญ่ของ BYD ยังคงเป็นประเภท PHEV
โมเดลของ BYD หลายรุ่นเป็นรถยนต์ประเภท PHEV ที่ใช้แบตเตอรี่ขนาดใหญ่เพิ่มเติมเข้ามาจากเครื่องยนต์แบบสันดาป แต่ภายใต้กฎหมายการขายของจีนรถยนต์ประเภทดังกล่าวถูกนับเป็นรถยนต์พลังงานใหม่ที่ปล่อยมลพิษเป็นศูนย์
แม้ยอดขายประเภท BEV ยังตามหลัง Tesla อยู่มาก แต่นี่ถือเป็นสัญญาณเริ่มต้นที่สดใสและตอกย้ำความแข็งแกร่งของจีนในด้านพลังงานสะอาด โดยจีนมีความได้เปรียบในด้านขนาดและต้นทุนในซัพพลายเชนสำหรับรถยนต์ไฟฟ้า แบตเตอรี่ พลังงานลม และพลังงานแสงอาทิตย์
ช่วงที่ผ่านมาทั้ง Tesla รวมถึงผู้ผลิตรายอื่นของจีนทั้ง Li Auto Xpeng และ Nio ได้รับผลกระทบจากการล็อกดาวน์ ขณะที่ BYD ไม่ได้รับผลกระทบมากนักเนื่องจากโรงงานส่วนใหญ่ไม่ได้ตั้งอยู่ในภูมิภาคและเมืองที่ถูกสั่งให้ล็อกดาวน์
แม้ตอนนี้ Tesla ยังคงเป็นผู้ผลิตรถยนต์ไฟฟ้า 100% อันดับ 1 ของโลก แต่บริษัทก็ไม่สามารถเพิกเฉยการเติบโตอย่างก้าวกระโดดของ BYD ได้ เพราะ BYD เพิ่งแซงหน้า LG ของเกาหลีใต้ในฐานะผู้ผลิตแบตเตอรี่ EV รายใหญ่เป็นอันดับ 2 ของโลก รองจาก Contemporary Amperex Technology ของจีนหรือที่รู้จักกันในชื่อ CATL
อ้างอิง:
https://www.ft.com/content/b600a20f-562e-4b4d-bf45-c32e8a0dd03a 
https://insideevs.com/news/596482/did-byd-really-sell-more-bevs-than-tesla-h1-2022-not-really/ 
https://www.autospinn.com/2020/04/electric-vehicle-types-hev-phev-bev-fcev-78020
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
BYD
News Update
รถยนต์ไฟฟ้า
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA